BANSKÁ BYSTRICA. Hodinu pred začiatkom bol pred halou na Štiavničkách nával ako pred supermarketom v čase globálneho zlacnenia. Pritom vnútri sa ponúkal tovar špičkovej kvality.
Banskobystrický výškarský míting Europa SC High Jump sa dostal do štádia, v akom bola roky chýrna bratislavská péteeska. Zamilovali si ju diváci aj skokani. Dostať sa do hľadiska je prestížna vec. Hala by sa zaplnila, aj keby mala trojnásobnú kapacitu.
"Mám to tu tak rada, že sem budem chodiť dovtedy, kým tu neprekonám svetový rekord," vystrúhala v utorok večer divákom kompliment chorvátska skokanská hviezda Blanka Vlašičová.
Po jej svetovom výkone roka 204 cm sa o ďalší na výške 238 pokúšal Švéd Stefan Holm, po utorku už štvornásobný víťaz (tentoraz výkonom 234). Poklonou bol vlastne aj smutný povzdych Petra Horáka, slovenskej jednotky, po neúspešných pokusoch na 228 cm: "Dvestodvadsaťpäť je na Bystricu málo."
Organizátori nedávno podmurovali podujatie zrodom slovenskej Latky šiestich miest pre mladé talenty (Dolný Kubín, Brezno, Martin, Lučenec, Nitra, Banská Bystrica), ktorá tohto roku objavila 19-ročného Spišana Dominika Lopucha (214 cm), ktorého od jesene vedie Horákov kouč Radovan Mišík.
Teraz uvažujú o nadstavbe. "Skúsime nahovoriť kolegov z pár ďalších krajín na malý európsky satelitný okruh veľkých halových výškarských mítingov," prezrádza šéf podujatia aj banskobystrickej Dukly Ľubomír Roško.
Podľa manažéra Alfonsa Jucka prvé neoficiálne debaty o projekte už prebehli. Súčasťou euroseriálu by okrem Banskej Bystrice mohol byť nemecký Arnstadt, míting v Čechách (zrejme Hustopeče) plus jeden míting v niektorej z ďalších krajín regiónu. "Rovinu úvah však opustí až vtedy, keď sa nájde nadnárodná spoločnosť, ktorá bude garantovať zaujímavý jackpot pre najlepších skokanov seriálu," pripomína Juck. (mo)